በሱማሌ ያለዕድሜ ጋብቻና የሴት ልጅ ግርዛትን የሚከላከል ግብረ ኃይል ተቋቋመ
በሱማሌ ክልል ያለዕድሜ ጋብቻና የሴት ልጅ ግርዛትን የሚከላከል ግብረ ኃይል መቋቋሙን የኢትዮጵያ ኃይማኖቶች ጉባዔ አስታወቀ፡፡"በሴቶች ላይ የሚደርሱ ጎጂ ልማዳዊ ድርጊትን ከማስቀረት አኳያ የሐይማኖት ተቋማት ሚና" በሚል ርዕስ በክልሉ 147 ባለድርሻ አካላትን ባሳተፈው ጉባዔ ያለዕድሜ ጋብቻና የሴት ልጅ ግርዛትን የሚከላከል ግብረ ኃይል መቋቋሙን የኢትዮጵያ ሐይማኖት ተቋማት ጽሕፈት ቤት የፕሮግራም ማስተባበሪያ መምሪያ ኃላፊ አቶ ዮሐንስ ሹማ ከዋልታ ኢንፎርሜሽን ማዕከል ጋር ባደረጉት ቆይታ ገልጸዋል፡፡እንደ አቶ ዮሐንስ ገለጻ በጉባዔው ያለዕድሜ ጋብቻና የሴት ልጅ ግርዛትን መከላከል ላይ የሚሰራው ግብረኃይል የሐይማኖት አባቶችን፣ የሀገር ሽግሌዎችንና የተለያዩ የሕብረተሰብ ክፍሎችን ያቀፈ ነው፡፡ በዚህ ረገድ የሐይማኖት ተቋማት ድርሻ የጎላ እንደሆነም ተጠቁሟል፡፡ግብረሐይሉም ጉዳዩን በቅርበት በመከታተል ችግሩ በዘላቂነት እነዲወገድ ይሰራል ብለዋል አቶ ዮሐንስ፡፡በክልሉ የሴትን ልጅ ከመደፈር አደጋ ለመጠበቅ ሲባል የሚፈጸመው የሴት ልጅ ግርዛትና ብልት የመስፋት ድርጊቶች ሴቶችን ለበለጠ ችግር እየዳረጓቸው በመሆኑ በጉዳዩ ላይ ከፍተኛ የግንዛቤ ማስጨበጫ ሥራዎች ተከናውነው አሁን ላይ መግባባት ደረጃ ላይ መደረሱን ታውቋል፡፡ባለፈው ዓመት ያለዕድሜ ጋብቻና የሴት ልጅ ግርዛትን የሚከላከል ግብረሐይል በፌደራል ደረጃ መቋቋሙን ተከትሎ በሁሉም ክልሎችም በጉዳዩ ላይ ከፍተኛ ተግባራትን እየተከናወኑ እንደሆነ ታውቋል፡፡ያለዕድሜ ጋብቻና የሴት ልጅ ግርዛትን መከላከል በሚያስችሉ ተግባራት ዙሪያ በመጪው ሐሙስና ዓርብ በአዳማ ከተማ ሀገር አቀፍ ደረጃ ለሁሉም ግብረ ኃይሎች ሥልጠና እንደሚሰጥ ተጠቁሟል፡፡ኢትዮጵያ በ2025 ዓ.ም. ያለዕድሜ ጋብቻና የሴት ልጅ ግርዛትን ሙሉ በሙሉ ለማስቀረት አቅዳ በስፋት እየሰራች እደሆነ ዋልታ ኢንፎርሜሽን ማዕከል ዘግቧል፡፡